# Vejledning om studiegruppearbejde på NET-LU

**Københavns   
Professionshøjskole**

Læreruddannelsen

Institut for læreruddannelsen

Humletorvet 3

1799 København V

Telefon 70 89 09 90

info@kp.dk

www.kp.dk

I denne vejledning kan du læse om studiegrupper på NET-LU, herunder hvad der kræves af dig som studerende i forhold til samarbejde med andre studerende. Der gives konkrete anbefalinger og retningslinjer til, hvordan du og din studiegruppe kan lave forventningsafstemning og dermed komme godt i gang med jeres samarbejde. Dertil gives konkrete anbefalinger til måden, du og din gruppe kan samarbejde på.

**Vejledningens indhold:**

[Vejledning om studiegruppearbejde på NET-LU 1](#_Toc2681851)

[Hvorfor arbejde i studiegrupper på netuddannelsen? 1](#_Toc2681852)

[Sådan kan din studiegruppe samarbejde 2](#_Toc2681853)

[Retningslinjer og minimumsbetingelser for studiegruppens samarbejde 2](#_Toc2681854)

[Studiegruppetjenesten – et tilbud til grupper i konflikt 3](#_Toc2681855)

[Procespapir til forventningsafstemning vedr. gruppesamarbejde 4](#_Toc2681856)

## Hvorfor arbejde i studiegrupper på netuddannelsen?

På Netbaseret læreruddannelse kommer du til at arbejde meget i studiegrupper. Særligt i forbindelse med obligatoriske opgaver. Det forventes dermed, at du afsætter meget tid til studiegruppearbejde. Med udgangspunkt i modulbeskrivelsen i studieordningen definerer underviseren på et modul, om en opgave skal løses i grupper. Vi anbefaler derfor at gruppen, både ved samarbejdets opstart og løbende, laver forventnings­afstemning og konkrete aftaler om, hvilke samarbejdsformer og kommunikationsplatforme I vil anvende. I skal vælge nogle hvor alle har mulighed for at deltage, og som bedst muligt kan understøtte jeres samarbejde. Studiegrupper kan på NET-LU have et antal på 2-4 studerende.

På læreruddannelsen tror vi på, at man ofte lærer bedst og mest i fællesskaber. Det gør vi bl.a. fordi:

* I gruppefællesskabet får du mulighed for at sætte ord på og diskutere din viden og forståelse af det faglige indhold. Dertil kan relationerne til dine medstuderende have stor betydning for din egen motivation og oplevelse af trivsel på studiet. Arbejdet i studiegrupper begrundes dermed både i forhold til din egen læreproces, men også økonomisk, da undervisere ikke tildeles ressourcer til udelukkende at læse individuelle opgaver.
* Studiegruppens arbejde er vigtigt, da du som studerende får mulighed for at forholde dig til samarbejde som en professionel kompetence. Denne kompetence er særlig vigtig i forbindelse med at kunne indgå i teamsamarbejde, der i dag er et vilkår i grundskolelærerens hverdag.
* NetLU er et*fuldtidsstudie* (for ordinær uddannelse), hvor der er færre lektioners undervisning med fysisk tilstedeværelse end på daguddannelsen – det er endnu en årsag til at et velfungerende studie­gruppe­arbejdet bliver vigtigt.
* I studiegruppen er der meget ofte forskellige behov for fleksibilitet, fx ift. hvornår der kan lægges gruppearbejde, og der kan desuden være forskellige forventninger til deltagelse og indsats i gruppen. Det bliver derfor vigtigt, at alle i studiegruppen giver plads til vis grad af forskellighed og går konstruktivt ind i samarbejdet.

***Studiegrupper til eksamen?***Det defineres i studieordningen, om den pågældende eksamen afvikles i grupper. Der foretages altid individuel bedømmelse ved gruppeeksamen. Der behøver ikke nødvendigvis at være sammenfald mellem studie- og eksamensgrupper.

## Sådan kan din studiegruppe samarbejde

Møder i studiegruppen kan være rammesat på flere måder. Det kan foregå på traditionel vis ved at mødes til fysiske møder. Gruppen kan også mødes online til videomøder på en udvalgt digital platform. Af digitale platforme kan bl.a. nævnes:

* **Skype for business** - [KLIK HER](http://vejledninger.kp.dk/m/79928),
* **Appear.in** (op til 4 samtidige deltagere) - [KLIK HER](https://appear.in/)
* **Google Hangouts** - [KLIK HER](https://hangouts.google.com/).

Når gruppen skal samarbejde om f.eks. en skriftlig opgave, er det muligt for alle studerende på NET-LU at anvende Onedrive i **Office 365 -** [KLIK HER](http://vejledninger.kp.dk/) (alternativt **Google Drev**) til at skrive i samme dokument uafhængigt af tid og sted.

### Retningslinjer og minimumsbetingelser for studiegruppens samarbejde

Formålet med minimumsbetingelserne er at understøtte studiegruppen i at vurdere, hvornår et studie-gruppemedlem ikke har deltaget nok, samt at understøtte gruppen i, hvordan der kan handles. Det er vigtigt at understrege, at I som studerende bidrager på mange forskellige måder og på forskellige niveauer i gruppens samarbejde, hvorfor det i nogle tilfælde kan være meningsfuldt for gruppen at arbejdsdele og varetage forskellige opgaver, der giver mening ift. medlemmernes forskellige forudsætninger, kompetencer mv.

Et velfungerende studiesamarbejde fordrer, at studiegruppen i fællesskab forholder sig til, hvad man kan forvente af hinanden. Særlig på netuddannelsen bliver denne samtale vigtig, da mange netstuderende som udgangspunkt oplever at have et større behov for fleksibilitet i forhold til fx arbejdstidspunkter, arbejdsformer og kommunikationsformer. På læreruddannelsen Campus Carlsberg har hhv. ledelse, undervisere og studerende i samarbejde derfor udformet en række retningslinjer, samt en minimumsramme for deltagelse i studiegruppens arbejde:

**Retningslinjer:** anbefalinger og forventninger til alle studerendes deltagelse i studiegruppearbejde

|  |
| --- |
| * Gruppens medlemmer deltager i undervisningen på studiet og holder sig opdateret på uddannelsens læringsplatform (Itslearning). * Ved samarbejdets opstart formulerer gruppens medlemmer i fællesskab deres forventninger til deltagelse og noterer dem i en gruppekontrakt, som gruppen løbende genbesøger. Gruppen forholder sig både til, *hvor meget* og *hvordan* der skal deltages (man kan bidrage til samarbejdet på forskellige måder). * Gruppemedlemmer melder afbud til studiegruppen i god tid forinden gruppens møder. * Ved gruppens møder påtager gruppens medlemmer sig på skift rollen som mødeleder/facilitator, ordstyrer og referent, så alle får medejerskab over gruppens arbejde. * Gruppens kommunikation om studiet foregår på uddannelsens læringsplatform (Itslearning). |

**Minimumsbetingelser:** minimumskrav i forbindelse med studiegruppens samarbejde

|  |
| --- |
| For at blive skrevet på som deltager i studiegruppens arbejde med obligatoriske opgaver/studieprodukter skal alle gruppens medlemmer:   * Deltage i minimum 80 % af studiegruppens arbejde.     Har et gruppemedlem deltaget mindre end 80 % i *studiegruppens arbejde* (ikke undervisningen), skal den studerende *ikke* skrives på gruppens studieprodukt/obligatoriske opgave. Den pågældende studerende henvender sig til sin underviser for anden aftale. |

Det er op til studiegruppens medlemmer i fællesskab at vurdere, hvornår der ikke er bidraget tilstrækkeligt, og det anbefales derfor at gruppen forventningsafstemmer herom tidligt i arbejdet med studieproduktet. Så længe den studerende i nogen grad har været deltagende i gruppens arbejde, så kan vedkommende bruge det fælles arbejde indtil det tidspunkt, hvor vedkommende forlader gruppen. Hvis man ikke har deltaget i arbejdet og ikke har bidraget med indhold, kan man ikke forvente at bruge arbejdet.

## Studiegruppetjenesten – et tilbud til grupper i konflikt

Hvis du og din studiegruppe ønsker hjælp til håndtering af vanskeligheder i studiegruppens samarbejde, kan I booke tid til en times samtale i *Studiegruppetjenesten*. Her mødes gruppen med 1-2 studiegruppevejledere\*, der sætter rammen for en samtale mellem gruppens medlemmer. Udgangspunktet for samtalerne er, at alle gruppemedlemmer deltager til studiegruppetjenesten. Man kan dog godt kontakte vejlederne individuelt, og så kan vejlederne hjælpe med at indkalde gruppen. En samtale varer en time og er næsten altid efterfulgt af en opfølgende samtale. Samtalen sker i fortrolighed.

Ønsker studiegruppen en tid i studiegruppetjenesten, kan I booke en tid via [studiegruppe\_facilitering@kp.dk](mailto:studiegruppe_facilitering@kp.dk).

\*Studiegruppevejledere fra læreruddannelsen er Marie-Louise Gullander, Ea Maj Dobel og Regitze Wind.

Procespapir til forventningsafstemning vedr. gruppesamarbejde(Tid til proces, fx 45 min.)

|  |  |
| --- | --- |
| **Individuel refleksion** (5 min.) | |
| Nævn 2 faktorer, som du mener har indflydelse på god kultur og trivsel i et gruppesamarbejde. (Hvad gør gruppen allerede, som fungerer godt?) | 1.  2. |
| Man kan deltage og bidrage på mange måder i et gruppesamarbejde (ved fx at være strukturerende, lyttende, reflekterende, stemningsskabende, spørgende, rummende, idégenererende). Nævn 2 forskellige bud på deltagelsesformer, som du oplever bidrager til gruppesamarbejde på en konstruktiv måde | 1.  2. |
| Nævn 1 minimumsforventning til dig selv og dine medstuderendes deltagelse i gruppesamarbejdet (møde til tiden, melde afbud, …) | 1. |
| **Gruppesamtale** (15 min.)  Proces: tag en runde, hvor I hver især fortæller om jeres refleksioner ud fra ovenstående 5 punkter. Når fortælleren er færdig, gentager personen til højre hvad fortælleren har sagt (brug fortællerens egne ord) indtil fortælleren mener, at alt er blevet nævnt. Dernæst skifter I fortæller. Vælg en referent, der noterer stikord fra hvert gruppemedlems fortælling. | |
| Navn: |  |
| Navn: |  |
| Navn: |  |
| Navn: |  |
| **Gruppens aftaler** (25 min.) | |
| Med udgangspunkt i gruppens samtale ovenfor udarbejder gruppen min. 4 konkrete aftaler for samarbejde i den kommende periode    Fx | 1. Bruge en dagsorden til vores møder  2. Møde til tiden  3. Huske principperne for god kommunikation (fx aktiv lytning)  4. Arbejde med facilitering |
| Gruppen aftaler et konkret møde, hvor der samles op på, hvordan det går med samarbejdet | Dato for møde d. xx/xx kl. xx lokale xx |